### alouminio_original2

**Ανακύκλωση ΤΩΡΑ!**

Εκπαιδευτικό πρόγραμμα για την ανακύκλωση   
και τη σημασία της ανακύκλωσης του αλουμινίου

**Manual Α’ ηλικιακού επιπέδου   
(Α’, Β’ & Γ’ τάξη)**

**Στοχοθεσία**

Μέσα από το εκπαιδευτικό πρόγραμμα, τα παιδιά έρχονται αντιμέτωπα με το σοβαρό πρόβλημα της διαχείρισης των απορριμμάτων και τα θέματα αντιμετώπισης βάσει του τρίπτυχου της μείωσης, επαναχρησιμοποίησης, ανακύκλωσης. Επιπλέον, συνειδητοποιούν την τεράστια ευθύνη μας απέναντι στο περιβαλλοντικό ζήτημα και ενεργοποιούνται προς την κατεύθυνση της προσωπικής εμπλοκής.

Απώτερος στόχος του προγράμματος, είναι -μέσα από την ενημέρωση, την ενεργή συμμετοχή και το παιχνίδι- να έρθουν τα παιδιά σε επαφή με τη διαδικασία της ανακύκλωσης του αλουμινίου, ως το «πράσινο» μέταλλο, να συνειδητοποιήσουν τη σημασία της ανακύκλωσής του και να την εντάξουν στην καθημερινότητά τους.

**Στόχοι δραστηριοτήτων**

**Δομή Προγράμματος**

**Εισαγωγή: Καλώς ορίσατε!**

*Εν συντομία:*

*Εισαγωγή – δημιουργία κλίματος*

Στόχος: Να αισθανθούν εξ αρχής ότι έχουν μπει σε ένα διαφορετικό μέρος και να δημιουργήσουμε ένα «ζεστό κλίμα», ώστε να χαλαρώσουν και να προετοιμαστούν για το πρόγραμμα.

*Περιγραφή*:

Εξ αρχής καλωσορίζουμε την ομάδα και τους ενημερώνουμε που έχουν έρθει.

-Στο σημείο αυτό, τους δίνουμε τη δυνατότητα να φάνε το κολατσιό τους στον εξωτερικό χώρο. Εναλλακτικά μπορούμε να ξεκινήσουμε και να φάνε το κολατσιό τους στο τέλος του προγράμματος-

Ξεκινάμε τη δραστηριότητα βάζοντας να μας πουν μια δυνατή καλημέρα ως ομάδα (αυτό μπορεί να επαναληφθεί ½ φορές) και να φωνάξουν δυνατά το παρακάτω σύνθημα:

*Το περιβάλλον αγαπώ,*

*Τα απορρίμματα ξεχνώ!*

*Α-Να-Κύ-Κλω-Ση!*

Στη συνέχεια αφήνουν τα προς ανακύκλωση αλουμινένια κουτάκια (τα οποία έχουν φέρει μαζί τους) στον κάτω χώρο.

Μαζί ξεκινούν να ανεβαίνουν στον επάνω χώρο. Ο εκπαιδευτής περιγράφει παράλληλα το τι βλέπουν ανεβαίνοντας τη σκάλα. Κάνουμε 1 στάση στη μέση της διαδρομής στα ταμπλό, καλώντας τα παιδιά να δημιουργήσουν και αυτά, ώστε να μπουν τα έργα τους στο «μουσείο» του Κέντρου. Στο τέλος τα εντάσσουμε στο χώρο.

### Δραστηριότητα Α. Όλοι μαζί μια ομάδα!

*Εν συντομία:*

*Γνωριμία*

Στόχος: Να χαλαρώσουν και να μπουν σιγά-σιγά στο πνεύμα της συνάντησης.

*Περιγραφή*:

Βάζουμε τα παιδιά να καθίσουν στις καρέκλες και δίνουμε σ’ ένα από αυτά ένα κουτάκι αλουμινίου. Του ζητάμε να πει το όνομά του ενώ παράλληλα πρέπει να δώσει το κουτάκι στο διπλανό του χωρίς να το πιάσει με τα χέρια του αλλά δίνοντάς το με κάποιο μέλος του σώματός του. Αυτή η διαδικασία σταματά μόλις πουν όλοι τα ονόματά τους.

*Χρονική διάρκεια*: 5’

## *Υλικά*: κουτί αλουμινίου

**Δραστηριότητα Β. Πάρε- δώσε!**

*Εν συντομία:*

Κινητικό παιχνίδι – Γνωριμία/Επαφή με τα υλικά

Στόχος: Να αγγίξουν όλα τα υλικά της ανακύκλωσης, να συνδέσουν τα «άχρηστα» υλικά με τη χρησιμότητά τους, να αναπτύξουν τη φαντασία τους, να διασκεδάσουν κινούμενοι στο χώρο.

*Περιγραφή*:

Από ένα σωρό με ανακυκλώσιμα υλικά, καλούμε τα παιδιά να πάρουν από ένα και βάζουμε έντονη χορευτική μουσική. Τα παιδιά χορεύοντας και κινούμενα στο χώρο ανταλλάσουν τα υλικά τους από χέρι σε χέρι.

Αρχικά, κάθε φορά που κλείνουμε (απότομα) τη μουσική, τα παιδιά κάνουν με παντομίμα μία δραστηριότητα που γίνεται με τα υλικά που κρατούν. Για παράδειγμα, αν κρατούν ένα κουτί από πορτοκαλάδα, κάνουν ότι πίνουν, ή αν κρατούν ένα σακουλάκι από πατατάκια, κάνουν ότι τρώνε κλπ.

Στη συνέχεια, κάθε φορά που κλείνουμε (απότομα) τη μουσική, τα παιδιά κάνουν με τη φωνή τους τον ήχο που κάνει το υλικό που κρατούν. Για παράδειγμα, αν κρατούν μια εφημερίδα, κάνουν «χρουτς, χρουτς», ή αν κρατούν ένα αλουμινένιο κουτάκι, κάνουν «ντιν, ντιν» κλπ.

Πριν τελειώσει η δραστηριότητα, την τελευταία φορά που θα κλείσουμε τη μουσική, ό,τι υλικό πιάσουν στα χέρια τους, θα μπουν στην αντίστοιχη ομάδα. Για παράδειγμα, αν κρατούν μία χάρτινη σακούλα, θα μπουν στην ομάδα των «χάρτινων», αν κρατούν ένα γυάλινο βαζάκι, θα μπουν στην ομάδα των «γυάλινων», έτσι ώστε να δημιουργηθούν 4 ομάδες («χάρτινοι», «γυάλινοι», «πλαστικοί», «αλουμινο-σιδηρένιοι»). Οι ομάδες θα παραμείνουν και για τις επόμενες δραστηριότητες.

Στο τέλος, ζητάμε από τα παιδιά να αφήσουν τα υλικά τους στο σωστό κάδο (4 διαφορετικούς –γυαλί, πλαστικό, μέταλλο/αλουμίνιο, χαρτί) και να καθίσουν στις καρέκλες τους.

*Χρονική διάρκεια*: 10’

*Υποστηρικτικά Υλικά*: cd με μουσικοκινητικό τραγούδι, ανακυκλώσιμα υλικά (χαρτί, γυαλί, πλαστικό, αλουμίνιο, μέταλλο), κάδος για τα ανακυκλώσιμα υλικά

**Δραστηριότητα Γ. Έτσι ξεκίνησαν όλα!**

*Εν συντομία:*

Ανακάλυψη διαδικασίας ανακύκλωσης αλουμινίου

Στόχος: Να ενημερωθούν για το αλουμίνιο, για την παραγωγική διαδικασία της ανακύκλωσης αλουμινίου, και μέσα από αυτή να αντιληφθούν τη σημασία της.

*Περιγραφή*:

Στον ένα τοίχο του χώρου βρίσκονται διάφορα πανό όπου δείχνουν μέσα από εικόνες και προτάσεις τη διαδικασία της ανακύκλωσης του αλουμινίου. Παρακινούμε σε κάθε πανό ένα παιδί, το οποίο προσπαθεί να εξηγήσει το κάθε στάδιο ανακύκλωσης. Αμέσως μετά, δείχνουμε τα υλικά της διαδικασίας στον κεντρικό τοίχο του χώρου, δίνοντας κάθε φορά στα παιδιά να τα αγγίξουν. Στο τέλος, δείχνουμε στα παιδιά το βίντεο όπου φαίνεται η διαδικασία της ανακύκλωσης αλουμινίου. Σημαντικό είναι να υπάρχει διάδραση με τα παιδιά και να αναπτύξουμε γόνιμο διάλογο, ώστε να γίνουν κατανοητά τα μηνύματα που θέλουμε να περάσουμε.

*Χρονική διάρκεια*: 15’

*Υποστηρικτικά Υλικά*: πανό, υλικά διαδικασίας, οπτικό υλικό κομμάτια βωξίτη, δοχειάκια με την αλουμίνα, κομμάτια πρωτόχυτου αλουμινίου, κομμάτια δευτερόχυτου αλουμινίου, φύλλα αλουμινίου, scrap αλουμινίου, κουτάκια αλουμινίου, προβολή παρουσίασης σε οθόνη

**Δραστηριότητα Δ. Ψάξε - βρες!**

*Εν συντομία:*

Διαχωρισμός αλουμινένιων και σιδερένιων κουτιών

Στόχος: Να ενεργοποιηθούν-κινητοποιηθούν, να εξοικειωθούν με τα χαρακτηριστικά του αλουμινίου και να μάθουν να ξεχωρίζουν τα αλουμινένια κουτάκια από τα σιδερένια.

*Περιγραφή*:

Αρχικά, ενημερώνουμε τα παιδιά για τον τρόπο που μπορούν να ξεχωρίζουν τα αλουμινένια κουτάκια από τα σιδερένια. Αφού εξηγήσουμε τη διαφορά, βάζουμε τα παιδιά να την αντιληφθούν στην πράξη. Σηκώνουμε τα παιδιά σε ομάδες και σε κάθε ομάδα δίνουμε ένα κουτί, όπου μέσα βρίσκονται κουτάκια από αλουμίνιο και σίδερο, και καλάμια, όπου στην άκρη τους κρέμονται μαγνήτες. Με το σύνθημά μας, το οποίο είναι ένα χτύπημα δύο κουτιών αλουμινίου, τα παιδιά ξεκινούν να «ψαρεύουν» από το κουτί τους τα υλικά που μαγνητίζονται, ώστε να αφήσουν στο κουτί τους μόνο τα αλουμινένια κουτάκια. Η ομάδα που θα τελειώσει πρώτη κερδίζει. Στο τέλος ελέγχουμε αν κάποιο κουτάκι ξεχάστηκε.

*Χρονική διάρκεια*: 10’

## *Υποστηρικτικά Υλικά*: 4 κουτιά με κουτάκια αλουμινίου & σιδερένια κουτάκια, καλάμια με μαγνήτες

**Δραστηριότητα Ε. Η ανακύκλωση είναι παιχνίδι!**

*Εν συντομία:*

Κινητικό επιδαπέδιο παιχνίδι γνώσεων/δράσεων

Στόχος: Να αφομοιώσουν και να ενισχύσουν τις γνώσεις που ήδη έλαβαν, να διασκεδάσουν και να συνεργαστούν. Επιπλέον, να κατανοήσουν τι μπορούν να κάνουν για την ενίσχυση της ανακύκλωσης αλουμινίου.

*Περιγραφή:*

Τοποθετούμε τον επιδαπέδιο τάπητα στο χώρο. Ο τάπητας που είναι χωρισμένος σε τετράγωνα και δείχνει μία πορεία από το αρνητικό (δεν γίνεται ανακύκλωση) στο θετικό (γίνεται ανακύκλωση αλουμινίου). Η κίνηση των παιδιών γίνεται ρίχνοντας το ζάρι από την αφετηρία (αρνητικό) προς το τέρμα (θετικό). Τα παιδιά σε 4 ομάδες προσπαθούν, κατά τη διάρκεια του παιχνιδιού, να περάσουν από κάποιες δοκιμασίες, όπως ερωτήσεις σωστούς-λάθους, ερωτήσεις πολλαπλής επιλογής, παντομίμα κ.ά. με δεδομένο ότι κάνουν πιο «πράσινες» επιλογές όσο προχωρούν προς το τέρμα.

Δίπλα στην κάθε ομάδα βάζουμε ένα κάδο άδειο, όπου μέσα θα βάζουν να κουτάκια που θα κερδίζουν κατά τη διάρκεια του παιχνιδιού.

Ξεκινάνε το παιχνίδι. Στον πρώτο παίκτη (ομάδα) δίνουμε το ζάρι και, ανάλογα τον αριθμό που θα τύχει, κάνει τα αντίστοιχα βήματα (κάθε βήμα είναι ένα τετραγωνάκι από το επιδαπέδιο τάπητα). Ανάλογα το τετράγωνο, κάνει την αντίστοιχη δοκιμασία. Αν την περάσει (απαντήσει σωστά), τότε η ομάδα κερδίζει ένα κουτάκι αλουμινίου. Οι ομάδες παίζουν εναλλάξ. Κερδίζει ο ομάδα που φτάνει πρώτη στο τέρμα.

Στο τέλος του παιχνιδιού μετράμε τα κουτάκια που έχουν συγκεντρωθεί συνολικά από κάθε ομάδα και λέμε στα παιδιά την αντιστοιχία κουτιών σε μείωση ενέργειας και κατανάλωση βωξίτη. Στόχος είναι να κατανοήσουν τα παιδιά ότι με τη συμβολή τους στην ανακύκλωση αλουμινίου εξοικονομούμε ενέργεια και πόρους.

*Χρονική διάρκεια*: 20’

*Υλικά*: επιδαπέδιος τάπητας, κάρτες ερωτήσεων/δοκιμασιών, ζάρι, κουτάκια αλουμινίου, 4 κάδοι για τα κουτάκια (ένα για την κάθε ομάδα)

**Δραστηριότητα Ζ. Κάνε το κουτάκι …τέχνη!**

*Εν συντομία:*

Επαναχρησιμοποίηση – Κατασκευή

Στόχος: Να γνωρίσουν την έννοια της επαναχρησιμοποίησης, να εκφραστούν δημιουργικά και να διασκεδάσουν.

*Περιγραφή*:

Δείχνουμε στα παιδιά ένα βίντεο με διάφορες δημιουργίες από ανακυκλώσιμα υλικά που έχουν φτιάξει συνομίληκα παιδιά, ώστε να εμπνευστούν και στη συνέχεια να φτιάξουν και το δικό τους έργο.

Έπειτα, με τα ανακυκλώσιμα υλικά που τους δίνουμε, φτιάχνουν τη δική τους δημιουργία-κατασκευή, ώστε να εμπλουτίσουν το «μουσείο» του ΚΑΝΑΛ.

Στο τέλος, τους παροτρύνουμε να ξανάρθουν μαζί με τους γονείς τους για να δουν την κατασκευή που έφτιαξαν.

*Χρονική διάρκεια*: 15’

*Υλικά*: οπτικό υλικό σε βιντεοπαρουσίαση, ανακυκλώσιμα υλικά, κόλλες, θερμοκόλλα, υλικά ανάλογα με την κατασκευή που θα επιλέξουμε

**Δραστηριότητα Η. Ανακύκλωση ΤΩΡΑ!**

*Εν συντομία:*

Ζύγισμα και επεξεργασία αλουμινένιων κουτιών

Στόχος: Να γνωρίσουν από κοντά τη διαδικασία επεξεργασίας που υλοποιείται στο ΚΑΝΑΛ, το ζύγισμα και τη συμπίεση των αλουμινένιων κουτιών. Να αποκτήσουν οικολογική συνείδηση συμμετέχοντας έμπρακτα στην όλη διαδικασία.

*Περιγραφή*:

Κατεβαίνουμε με τα παιδιά στον κάτω χώρο και τους δίνουμε τα αλουμινένια κουτάκια που έφεραν για ανακύκλωση για να τα τοποθετήσουν στη ζυγαριά και να δουν πόσα γραμμάτια/κιλά είναι. Αμέσως μετά, παίρνουν τα κουτάκια και τα βάζουν στο δοχείο για να συμπιεστούν. Καλό είναι στη διαδικασία αυτή να συμμετέχουν ενεργά οι μαθητές.

Στη συνέχεια, υπολογίζουμε το ποσό που θα δοθεί στο σχολείο τους από την ανακύκλωση των κουτιών και δίνουμε τα χρήματα στον εκπαιδευτικό.

*Χρονική διάρκεια*: 15’

*Υποστηρικτικά Υλικά*: αλουμινένια κουτάκια

**Αποχαιρετισμός**

*Εν συντομία:*

Αποχαιρετισμός-Αναμνηστικά

Στόχος: Να διατηρήσουμε ζωντανό το μήνυμα και στο σχολείο/σπίτι

*Περιγραφή*:

Στο τέλος, δίνουμε σε κάθε παιδί ένα αναμνηστικό δώρο και στον εκπαιδευτικό την αφίσα της τάξης.

Προτού φύγουν, ζητάμε να τους βγάλουμε μία ομαδική φωτογραφία με τα συμπιεσμένα κουτάκια τους για το αρχείο του ΚΑΝΑΛ*. (η φωτογράφηση πρέπει να γίνει μόνο με τη συναίνεση των εκπαιδευτικών)*

Για κλείσιμο τους ζητάμε να επαναλάβουμε όλοι μαζί:

Οι μισοί «Α-ΝΑ-ΚΥΚΛΩΣΗ! Α-ΝΑ-ΚΥΚΛΩΣΗ!» και οι άλλοι μισοί «Α-ΛΟΥ-ΜΙΝΙΟ! Α-ΛΟΥ-ΜΙΝΙΟ!» και να προσπαθούν να ακουστούν πιο δυνατά από τους «αντιπάλους» τους.

### *Υποστηρικτικά Υλικά*: αναμνηστικό δώρο και αφίσα τάξης

**Εκτιμώμενος χρόνος δραστηριοτήτων: 90’**

**Προαιρετική Δραστηριότητα. Μήνυμα ζωής!**



*Εν συντομία:*

Σύνθημα - μήνυμα για την ανακύκλωση

Στόχος: Να εμπνευστούν και να δώσουν το δικό τους μήνυμα για την ανακύκλωση.

*Περιγραφή*:

Σε ένα τοίχο έχουμε ήδη δημιουργήσει μια εικόνα δέντρου και έχουμε κόψει σε σχήμα φύλλων διάφορα κομμάτια από κουτάκια αλουμινίου. Ζητάμε από τα παιδιά να σκεφτούν ως ομάδα το δικό τους σύνθημα-μήνυμα για την ανακύκλωση, να το γράψουν σε ένα φυλλαράκι αλουμινίου και να το κολλήσουν στο δέντρο.

*Χρονική διάρκεια*: 5’

*Υποστηρικτικά Υλικά*: εικόνα δέντρου, φύλλα αλουμινίου, μαρκαδόροι, κόλλα